दिनै हादरनि राजथावनि गोदान दिल्लीनिफ्राय मोनसे खौरांगिरि मेल खालामनानै बिटिसि बिसायख’थिखौ थाबैनो खुंनांगौ होन्ना गोख्रों दाबि दैखांदों एन.डि.एफ.बि.नि गोजोन सावरायनायाव बाहागो लाहोनाय सानै गोख्रों लाइमोन थुलुंगा बसुमतारी आरो पृथ्बीराजमोना। बे खौरांगिरि मेलनि जोहै बि.टि.आर. गोरबथाया दिनै 8 दान बारलांनाय उनावबो एन.डि.एफ.बि.नि जिउ राहानि थाखाय दिनैसिम सोरखारा जेबो राहा लानायखौ नुनो मोननाय जायाखै। गुबै लामायाव फैफिननाय साफ्रोमबो एन.डि.एफ.बि. केडारफोरनि जिउ राहानि थाखाय राहा लानाया गोबाव जाबाय होनना अजद दैखांदों। बेनिखायनो बिटिसिनि खुंथाय गोहोआव थानाय राइजो बेंगिरिनि माव समआ थुंगेनायनि उनाव आरोबाव राइजो बेंगिरिनि माव समखौ बारायनो मोना होननानै गोख्रोङै दाबि दैखांदों। बावैसो सान सिगां राइजो सोरखारा बिधान सभा जथुम आरो केबिनेट जथुमनि गेजेरजों माखासे बिथांखिफोरखौ लानायजों लोगोसे खायसेखौ मावफुंनो लादों। नाथाय राइजो बेंगिरिनि समआ जोबनोसै समावबो बेनि सायाव जेबो थिरांथा लायैया जोबोर दुखुंनांथाव होननानै पृथ्बीराजआ बुंथियो आरो बिजेपि सोरखारआ गावसोरनि राजखान्थियारि मुलामफानि थाखायनो गोसो बायदि खामानि मावबाय थादों होननानै सोंखारबावदों।